b'\n_START_ARTICLE_\nAutomatinis pistoletas\n_START_PARAGRAPH_\nAutomatinis pistoletas\xc2\xa0\xe2\x80\x93 pistoletas, kuris \xc5\xa1\xc5\xabvio parako duj\xc5\xb3 energij\xc4\x85 panaudoja i\xc5\xa1\xc5\xa1autai t\xc5\xabtelei pa\xc5\xa1alinti, naujam \xc5\xa1oviniui \xc4\xafstumti \xc4\xaf lizd\xc4\x85 ir i\xc5\xa1\xc5\xa1auti, jei gaidukas (nuleistukas) nuspaustas. \xc5\xa0oviniai laikomi rankenoje \xc4\xafstatomose d\xc4\x97tuv\xc4\x97se kaip ir savitaisiuose pistoletuose._NEWLINE_Automatiniu pistoletu galima \xc5\xa1audyti serijomis. Kai kurie automatiniai pistoletai gali \xc5\xa1audyti trumpomis fiksuotomis serijomis (pvz., rusi\xc5\xa1kas OC-23 Drotik\xc2\xa0\xe2\x80\x93 serijomis po 3 \xc5\xa1\xc5\xabvius). \xc5\xa0audant serijomis automatinio pistoleto taiklumas ma\xc5\xbe\xc4\x97ja, kadangi pistoletas vibruoja, o vamzdis kyla auk\xc5\xa1tyn. \xc5\xa0ie neigiami efektai ma\xc5\xbeinami naudojant prie pistoleto pritvirtinam\xc4\x85 sulankstom\xc4\x85 petin\xc4\x99 atram\xc4\x85 ar kiet\xc4\x85 pistoleto d\xc4\x97kl\xc4\x85, kuris panaudojamas kaip petin\xc4\x97 atrama._NEWLINE_Angliakalb\xc4\x97je literat\xc5\xabroje automatiniais pistoletais (automatic pistol) da\xc5\xbenai vadina savitaisius pistoletus. Savitaisis pistoletas irgi u\xc5\xbesitaiso automati\xc5\xa1kai, bet i\xc5\xa1\xc5\xa1auna tik dar kart\xc4\x85 nuspaudus gaiduk\xc4\x85. Tikrieji automatiniai pistoletai angli\xc5\xa1kai paprastai vadinami machine pistol. \xc5\xa0is \xc5\xbeodis analogi\xc5\xa1kas voki\xc5\xa1kam terminui Maschinenpistole, kuris rei\xc5\xa1kia pistolet\xc4\x85-kulkosvaid\xc4\xaf.\n_START_SECTION_\nRiba tarp automatini\xc5\xb3 pistolet\xc5\xb3 ir pistolet\xc5\xb3\xc2\xa0\xe2\x80\x93 kulkosvaid\xc5\xbei\xc5\xb3\n_START_PARAGRAPH_\nRiba tarp automatini\xc5\xb3 pistolet\xc5\xb3 ir kompakti\xc5\xa1k\xc5\xb3 pistolet\xc5\xb3-kulkosvaid\xc5\xbei\xc5\xb3 yra nelabai ai\xc5\xa1ki. Pistoletai-kulkosvaid\xc5\xbeiai da\xc5\xbenai turi dvi rankenas, gali tur\xc4\x97ti medin\xc4\x99 ar kitokia tvirt\xc4\x85 buo\xc5\xbe\xc4\x99. Automatiniai pistoletai savo konstrukcija ir i\xc5\xa1vaizda artimi savitaisiams pistoletams, jie da\xc5\xbeniausiai ne\xc5\xa1iojami d\xc4\x97kluose, kas n\xc4\x97ra b\xc5\xabdinga pistoletams-kulkosvaid\xc5\xbeiams._NEWLINE__NEWLINE_Kai kurie ginklai gali b\xc5\xabti priskiriami abiem kategorijoms i\xc5\xa1 karto. Pvz., Izraelio Micro-Uzi ar \xc4\x8cekijos \xc5\xa0korpion vz. 61, tiesa, pastarasis daugiau skiriasi nuo pistolet\xc5\xb3, nes jo d\xc4\x97tuv\xc4\x97 \xc4\xafstatoma ne \xc4\xaf ranken\xc4\x85.'